b"\n_START_ARTICLE_\nItalijos sportas\n_START_SECTION_\nFutbolas\n_START_PARAGRAPH_\nFutbolas (ital\xc5\xb3 klb. calcio) yra pati populiariausia sporto \xc5\xa1aka \xc5\xa1alyje. Italijos nacionalin\xc4\x97 rinktin\xc4\x97 laim\xc4\x97jo pasaulio \xc4\x8dempion\xc5\xb3 titul\xc4\x85 keturis kartus (1934, 1938, 1982 ir 2006), taip pat 1968 m. laim\xc4\x97jo Europos \xc4\x8dempion\xc5\xb3 titul\xc4\x85 ir aukso medal\xc4\xaf Olimpin\xc4\x97se \xc5\xbeaidyn\xc4\x97se 1936 m. Dauguma Italijos futbolo klub\xc5\xb3 nuolat dalyvauja auk\xc5\xa1\xc4\x8diausiuose Europos \xc4\x8dempionatuose. \xc5\xa0alies auk\xc5\xa1\xc4\x8diausia futbolo lyga Serie A laikoma viena stipriausi\xc5\xb3 pasaulyje.\n_START_SECTION_\nAutomobili\xc5\xb3 sportas\n_START_PARAGRAPH_\nAutomobili\xc5\xb3 sportas taip pat labai populiarus Italijoje. \xc5\xa0alis turi savo legendin\xc4\x99 komand\xc4\x85 Formul\xc4\x97s 1 lenktyn\xc4\x97se - Scuderia Ferrari, kuri yra laim\xc4\x97jusi daugiausia asmenini\xc5\xb3 ir komandini\xc5\xb3 \xc4\x8dempion\xc5\xb3 titul\xc5\xb3, daugiausia pergali\xc5\xb3 ir kt. Taip pat kiti \xc5\xa1alies gamintojai - Maserati, Lamborghini, Alfa Romeo, De Tomaso, Dallara, Lancia ir kiti dalyvavo ar dalyvauja \xc4\xafvairiose lenktyn\xc4\x97se.\n_START_SECTION_\nMotocikl\xc5\xb3 sportas\n_START_PARAGRAPH_\nMotocikl\xc5\xb3 sportas susilaukia nema\xc5\xbeai d\xc4\x97mesio Italijoje. Prie televizori\xc5\xb3 \xc5\xa1ios lenktyn\xc4\x97s sulaukia apie 8 milijonus \xc5\xbei\xc5\xabrov\xc5\xb3. \xc5\xa0ioje \xc5\xa1alyje \xc4\xafsik\xc5\xabrusios \xc5\xbeymiausios motocikl\xc5\xb3 gamintojos - Benelli, Ducati, Aprilia ir kiti._NEWLINE_Italas Giacomo Agostini yra vis\xc5\xb3 laik\xc5\xb3 s\xc4\x97kmingiausias motocikl\xc5\xb3 sportininkas, laim\xc4\x97j\xc4\x99s 122 motocikl\xc5\xb3 \xc4\x8dempionato lenktynes, taip pat daugelio ekspert\xc5\xb3 laikomas geriausiu motocikl\xc5\xb3 lenktynininku. Taip pat rekordininkas yra kitas italas Valentino Rossi, laim\xc4\x97j\xc4\x99s net 9 pasaulio motocikl\xc5\xb3 \xc4\x8dempiono titulus. Pagal bendr\xc5\xb3 pergali\xc5\xb3 skai\xc4\x8di\xc5\xb3 jis yra antras po Giacomo Agostini.\n_START_SECTION_\nRegbis\n_START_PARAGRAPH_\n\xc5\xa0alies regbio komandos dalyvauja savo nacionaliniame \xc4\x8dempionate (Super 10), taip pat Europos Heineken regbio turnyre, Pasaulio regbio taur\xc4\x97je ir \xc5\xa0e\xc5\xa1i\xc5\xb3 nacij\xc5\xb3 \xc4\x8dempionate. Nacionalin\xc4\x97 \xc5\xa1alies regbio lyga \xc4\xafkurta 1950 m.\n_START_SECTION_\nKrep\xc5\xa1inis\n_START_PARAGRAPH_\nKrep\xc5\xa1inis (ital\xc5\xb3 klb. pallacanestro) \xc5\xa1alyje po truput\xc4\xaf populiar\xc4\x97ja, nors lyga jau egzistuoja nuo 1950-\xc5\xb3j\xc5\xb3. \xc5\xa0alies auk\xc5\xa1\xc4\x8diausia lyga vadinama Serie A ir da\xc5\xbenai vadinama tre\xc4\x8dia stipriausia lyga pasaulyje po JAV NBA ir Ispanijos ACB.\n_START_SECTION_\nTinklinis\n_START_PARAGRAPH_\nItalijos (ital\xc5\xb3 klb. pallavolo) tinklinio komandos (moter\xc5\xb3 ir vyr\xc5\xb3) da\xc5\xbenai \xc4\xafvardijamos vienos i\xc5\xa1 geriausi\xc5\xb3 pasaulio reitinguose.\n_START_SECTION_\nDvira\xc4\x8di\xc5\xb3 sportas\n_START_PARAGRAPH_\nDvira\xc4\x8di\xc5\xb3 sportas stipriai reklamuoja \xc5\xa1al\xc4\xaf pasaulyje. Italija laim\xc4\x97jo daugiausiai Pasaulio dvira\xc4\x8di\xc5\xb3 lenktyni\xc5\xb3 \xc4\x8dempionat\xc5\xb3 pasaulyje po Belgijos. Giro d'Italia puikiai \xc5\xbeinomos ilg\xc5\xb3 distancij\xc5\xb3 lenktyn\xc4\x97s, kurios vyksta \xc5\xa1alyje kiekvien\xc4\x85 gegu\xc5\xbe\xc4\x99 ir yra viena i\xc5\xa1 Grand Tours lenktyni\xc5\xb3 kartu su Tour de France ir Wuelta a Espa\xc3\xb1a."